Frá síðustu mánaðarmótum hefur Hjartagáttin við Hringbraut verið opin allan sólarhringinn , sjö daga vikunnar . Að því tilefni viljum við vekja athygli á því að Hjartagátt er bráðmóttaka sem þjónar fólki þar sem grunur er um að einkenni stafi frá hjarta og eins og áður sagði er hún staðsett við Hringbraut . Á Hjartagátt er tekið á móti öllum ef grunur er um bráð hjartavandamál . Til þeirra teljast meðal annars brjóstverkir , mæði af líklegum hjartatoga , hjartsláttartruflanir , yfirlið af líklegum hjartatoga og hjartastopp . Sími 543 1000 : Skiptiborð spítalans gefur samband við Hjartagátt í völdum tilfellum . Ekki er veitt almenn símaráðgjöf á Hjartagátt nema til þeirra sem hafa verið þar eða á hjartadeild nýlega ( innan 4 vikna ) . Ef ástand sjúklings er þannig að það krefst læknisskoðunar hið fyrsta þá er best að koma strax á Hjartagátt eða hringja í 112 og greina frá erindinu . Hjartagátt sinnir fjölþættri þjónustu við hjartasjúklinga Til starfsemi Hjartagáttar teljast meðal annars bráðaþjónusta við sjúklinga með einkenni frá hjarta , dagdeildarstarfsemi . innskriftarmiðstöð og göngudeildir hjartalækninga . Öll starfsemin fer fram í kjallara sjúkrahússins á einingum 10 - D og 10 - W. Á dagdeildinni dvelja þeir sem eru innkallaðir af biðlistum í rannsóknir og inngrip eins og hjartaþræðingu , kransæðavíkkun , brennsluaðgerðir á aukaleiðsluböndum , gangráðsísetningar og rafvendingar . Starfsemi bráðaþjónustu og dagdeildar er samtvinnuð utan dagvinnutíma . Auglýsing Göngudeildarþjónustan er fjölbreytt og tekur einnig til þverfaglegrar starfsemi . Á göngudeildum hjartalækninga er lögð áhersla á að sinna sjúklingum með flókin hjartavandamál og fyrstu endurkomu þeirra sem nýlega hafa dvalið á sjúkrahúsinu . Meginstarfsemi hjartalækninga , þar á meðal hjartaþræðingastofur , legudeildir og allar rannsóknardeildir hjartalækninga , eru við Hringbraut og því augljóst hagræði af því að hafa bráðaþjónustu hjartasjúklinga á sama stað . Hjartagáttin ( 10D og 10W ) er opin allan sólahringinn og er staðsett á jarðhæð Landspítala Hringbrautar . Gengið inn Eiríksgötumegin . Sími 543 1000 : Skiptiborð spítalans gefur samband við Hjartagátt .